pythainlp/thai_wikipedia_clean_20230101 huggingface dataset:
สวิตช์ฟุต  เป็นวงดนตรีแนวออลเทอร์นาทิฟร็อก จากแซนดีเอโก ในรัฐแคลิฟอร์เนีย สหรัฐอเมริกา สมาชิกปัจจุบันคือ Jon Foreman (ร้องนำ, กีต้าร์) และ Tim Foreman (เบส) ร่วมด้วย Jerome Fontamillas (คีย์บอร์ด) และ Chad Butler (กลอง) และ Drew Shirley (กีตาร์) มีเพลงที่เป็นที่รู้จักคือเพลง "Meant to Live" และ "Dare You to Move"
จุดเริ่มต้นของ Switchfoot เกิดจากการพบกันของ Jon และ Chad ซึ่งต่างก็เป็นนักเล่นกระดานโต้คลื่นที่เข้าร่วมการแข่งขันในระดับชาติ โดยทั้งคู่อยู่คนละทีมกัน แต่ด้วยความสนใจในด้านดนตรีที่ตรงกันจึงทำให้ทั้งคู่ร่วมกันฟอร์มวง Switchfoot ขึ้นมา ซึ่งชื่อวง “Switchfoot” ก็มาจากศัพท์เทคนิคในการเล่นกระดานโต้คลื่นอีกด้วย
สวิตช์ฟุตมีผลงานกับสังกัดอินดี้มาแล้ว 3 ชุดคือ "Legend Of Chin" (1997), "New Way To Be Human" (1999) และ "Learning To Breath" (2000) ซึ่งก็ประสบความสำเร็จเป็นอย่างดีด้วยยอดขายกว่า 400,000 ก๊อปปี้ รวมทั้งได้รับรางวัล ASCAP San Diego Music Award ในปี 2001 และ 2002 ซึ่งเป็นความสำเร็จที่ไม่ธรรมดาเลยสำหรับวงอินดี้
นอกจากนี้บทเพลงของ Switchfoot ยังถูกนำไปใช้ประกอบรายการโทรทัศน์อย่าง Dawson’s Creek และ Felicity อีกด้วย รวมทั้งภาพยนตร์อย่าง “A Walk To Remember” ที่นำแสดงโดยแมนดี มัวร์ ซึ่งในเพลงประกอบภาพยนตร์เรื่องนี้ โดย Jon ยังได้รับเชิญให้ร้องเพลง “Someday We’ll Know” คู่กับแมนดี มัวร์อีกด้วย
The Beautiful Letdown.
"The Beautiful Letdown" ซึ่งถือเป็นอัลบั้มแรกที่ออกจำหน่ายภายใต้สังกัดเมเจอร์อย่าง Sony Music ซึ่งทำให้สวิตช์ฟุตได้รับโอกาสในการทำงานที่มากกว่าเดิม โดยในอัลบั้มนี้พวกเขาได้ร่วมงานกับโปรดิวเซอร์ John Fields (ที่เคยร่วมงานกับ Andrew WK และ Evan &amp; Jaron มาแล้ว) รวมทั้งทีมงานชั้นเยี่ยมอย่าง Chris Lord-Aldge (Goo Goo Dolls) , Tom Lord-Aldge (Rolling Stone และ Blink 182) และ Jack Joseph Puig (John Mayer, No Doubt)
“Meant To Live” ซิงเกิลแรกของอัลบั้มซึ่งติดอันดับ Top 20 ในบิลบอร์ด และยังเป็นเพลงประกอบภาพยนตร์ "ไอ้แมงมุม 2" อีกด้วย
Nothing Is Sound.
อัลบั้มนี้ได้มีสมาชิกเพิ่ม 1 คนคือ Drew Shirley (กีตาร์) เป็นสมาชิกอย่างเป็นทางการในปี 2005
อัลบั้ม "Nothing Is Sound" ออกวางขายในอเมริกา วันที่ 13 กันยายน 2005 โดยมีเพลง "We Are One Tonight" ออกอากาศต้นปี 2006 อัลบั้มชุดนี้ขึ้นสูงสุดอันดับ 3 ในชาร์ตบิลบอร์ด 200
อัลบั้มชุดต่อไป "Oh! Gravity." ออกจำหน่าย 26 ธันวาคม 2006
คอลลาเจน
คอลลาเจน เป็นโปรตีนโครงสร้างหลักในเนื้อเยื่อเกี่ยวพันหลายชนิดในสัตว์ คอลลาเจนเป็นองค์ประกอบหลักของเนื้อเยื่อเกี่ยวพัน ฉะนั้นจึงเป็นโปรตีนที่พบมากที่สุดในสัตว์เลี้ยงลูกด้วยนมด้วย โดยคิดเป็น 25% ถึง 35% ของปริมาณโปรตีนทั้งร่างกาย ส่วนใหญ่พบคอลลาเจนในรูปเส้นใยฝอยยืดในเนื้อเยื่อเส้นใย (fibrous tissue) เช่น เอ็นกล้ามเนื้อ (tendon) เอ็น (ligament) และผิวหนัง ทั้งพบมากในกระจกตา กระดูกอ่อน กระดูก หลอดเลือด ทางเดินอาหารและหมอนกระดูกสันหลัง เซลล์สร้างเส้นใย (fibroblast) เป็นเซลล์ที่สร้างคอลลาเจนมากที่สุด
ในเนื้อเยื่อกล้ามเนื้อ คอลลาเจนเป็นองค์ประกอบหลักของเยื่อหุ้มใยกล้ามเนื้อ (endomysium) คอลลาเจนประกอบเป็น 1% ถึง 2% ของเนื้อเยื่อกล้ามเนื้อ และเป็น 6% ของน้ำหนักกล้ามเนื้อมีเอ็นที่แข็งแรง เจลาติน ซึ่งใช้ในอาหารและอุตสาหกรรม เป็นคอลลาเจนที่ผ่านกระบวนการสลายด้วยน้ำ (hydrolysis) แบบย้อนกลับไม่ได้
คอลลาเจนคือโปรตีนชนิดหนึ่งที่เป็นสายยาว ซึ่งทำหน้าที่แตกต่างจากสารโปรตีนโดยทั่ว ๆ ไปเช่นแดียวกับเอนไซม์ เส้นใยคอลลาเจนมีลักษณะเป็นสายเกลียวที่มีหน่วยโมเลกุลเกี่ยวพันกันมากมาย โดยปกติทั่วไปผิวหนังมีคอลลาเจนเป็นโครงสร้างอยู่มาก จึงมีแรงสปริงและยืดหยุ่นดีตามไปด้วย คอลลาเจนนั้นไม่ได้มีอยู่ที่ผิวหนังส่วนนอกเท่านั้น อวัยวะภายในร่างกาย ก็มีคอลลาเจนเป็นส่วนประกอบอยู่มาก ได้แก่ ผังผืด (Fascia), กระดูกอ่อน, เอ็น, เอ็นกล้ามเนื้อและกระดูก คอลลาเจนที่เป็นส่วนประกอบหลักของชั้นผิวมีชื่อเรียกอีกอย่างว่า เคราติน
เคราตินมีหน้าที่สร้างความแข็งแรงและความยืดหยุ่น เมื่อสารเคราตินในชั้นผิวลดลง จึงเกิดริ้วรอย (wringkle) บนชั้นผิว, นอกจากนี้ เคราตินมีหน้าที่สร้างความยืดหยุ่นให้ผนังหลอดเลือด มีส่วนช่วยในการสร้างเนื้อเยื่อใหม่ รวมทั้งยังเป็นส่วนประกอบของเยื่อกระจกตาและเลนส์ตาด้วย
การใช้ทางอุตสาหกรรม.
เมื่อคอลลาเจนผ่านการสลายด้วยน้ำ คอลลาเจนจะแตกตัวออกเป็นสารเชิงซ้อนของคอลลาเจนเปปไทด์แบบ Polyproline II (PPII) หรือเจลาติน นอกจากการใช้เป็นอาหารแล้ว คอลลาเจนยังใช้เป็นส่วนประกอบของยา เครื่องสำอาง และฟีล์มถ่ายภาพเมื่อพิจารณาในแง่ของอุตสาหกรรมอาหารแล้ว สารคอลลาเจนไม่ได้ประกอบด้วยกรดอะมิโนที่มีประโยชน์ต่อร่างกาย แต่มีการประชาสัมพันธ์เชิงการค้าว่าผลิตภัณฑ์ที่มีส่วนผสมคอลลาเจนต่างแสดงคุณสมบัติของสินค้าว่าสามารถยับยั้งการเกิดริ้วรอยและมีผลดีต่อสุขภาพ ซึ่งยังไม่มีผลการวิจัยทางวิทยาศาสตร์ที่ออกมาสนับสนุนการโฆษณาในลักษณะนี้ คอลลาเจนเปปไทด์แบ่งออกเป็น คอลลาเจนไตรเปปไทด์ และ คอลลาเจนไดเปปไทด์ เป็นการเรียงตัวกันของกรดอะมิโน 3 ตัวและ 2 ตัว ตามลำดับ
คำว่า Collagen (คอลลาเจน) มีรากศัพท์มาจากภาษากรีกจากคำว่า “Kolla” ที่แปลว่า กาว โดยเมื่อก่อนได้มีการทำกาวโดยการนำหนังและเอ็นม้ามาเคี่ยวจนกลายเป็นกาว ตามหลักฐานที่พบมีการใช้งานกาวลักษณะนี้มากว่า 8000 ปีแล้ว โดยใช้เป็นส่วนประกอบในการผลิตเชือกและตะกร้าสานเพื่อให้มีความแข็งแรง และมีการใช้งานภายในครัวเรือนทั่วไป กาวชนิดนี้เมื่อแห้งแล้วสามารถทำให้อ่อนนิ่มได้อีกโดยการให้ความร้อน เพราะกาวจากสิ่งมีชีวิตเป็นเทอร์โมพลาสติก ชนิดหนึ่งจึงมีการใช้งานได้หลากหลายโดยเฉพาะการผลิกเครื่องดนตรีเช่น ไวโอลีน กีตาร์ แม้กระทั่งเมื่อมนุษย์สามารถผลิตพลาสติกสังเคราะห์ได้แล้ว แต่ก็ยังมีการใช้งานกาวเจลาตินอยู่ทั่วไป
ศัลยกรรมเสริมสวย.
มีการใช้คอลลาเจนในศัลยกรรมเสริมสวยอย่างแพร่หลาย โดยเป็นการช่วยฟื้นฟูผู้ป่วยแผลไหม้เพื่อสร้างกระดูกใหม่ ทั้งยังใช้ในจุดประสงค์ทางทันตกรรม ออร์โทพีดิกส์และศัลยกรรมอื่นอีกมาก พบใช้ทั้งคอลลาเจนมนุษย์และวัวเป็นสารเติมเข้าผิวหนังเพื่อรักษารอยย่นและการเปลี่ยนตามวัยของผิวหนังได้
ไมโคร (วงดนตรี)
ไมโคร  เป็นวงดนตรีร็อคสัญชาติไทย เจ้าของเพลงฮิตอย่าง เติมน้ำมัน, จำฝังใจ, คนไม่มีสิทธิ์, อยากจะบอกใครสักคน, เอาไปเลย, ใจโทรมๆ,ดับเครื่องชน
,รักปอนๆ, เรามันก็คน และเพลงอื่นๆอีกมากมาย
วงไมโครมีสมาชิก 6 คน ออกผลงาน 6 อัลบั้ม
เมื่อปี พ.ศ. 2527 วง "เดอะ แคร็บ" ซึ่งเป็นวงดนตรีร็อค เล่นตามสถานที่ต่าง ๆ มีแนวที่สะดุดตาเปี๊ยก โปสเตอร์ ผู้กำกับภาพยนตร์ชื่อดัง จึงพาไปแสดงภาพยนตร์เรื่อง วัยระเริง และตั้งชื่อวงดนตรีใหม่เป็น "ไมโคร" โดยสุนทร สุจริตฉันท์ อดีตสมาชิกวงรอยัลสไปรท์ เป็นผู้ตั้งชื่อให้ ทำให้อำพล ลำพูน และวงไมโครมีชื่อเสียงตั้งแต่ พ.ศ. 2527 ก่อนที่วงไมโครจะออกอัลบั้ม ได้มีโอกาสไปลองออดิชั่นแสดงสดทางรายการ คอนเสิร์ตแดดเดียว ช่อง 9 อ.ส.ม.ท. ซึ่งมี ธเนศ วรากุลนุเคราะห์ เป็นพิธีกร และ เรวัต พุทธินันทน์ เห็นความสามารถของวงไมโคร จึงนำวงไมโครเซ็นสัญญากับ จีเอ็มเอ็ม แกรมมี่
ในปี พ.ศ. 2529 วงไมโคร มีผลงานสังกัด จีเอ็มเอ็ม แกรมมี่ โดยออกอัลบั้มชุดแรกอย่าง "ร็อค เล็ก เล็ก" มีเพลงดังอย่าง "รักปอนปอน" "จำฝังใจ" "อยากจะบอกใครสักคน" "อู๊ดกับแอ๊ด" และ "ฝันที่อยู่ไกล"
ในปี พ.ศ. 2531 ได้ออกอัลบั้มชุดที่ 2 "หมื่นฟาเรนไฮต์" มีเพลงดังอย่าง "หมื่นฟาเรนไฮต์" "ใจโทรมๆ" "บอกมาคำเดียว" "ลองบ้างไหม" แต่เพลงที่ทำให้วงไมโครประสบความสำเร็จอย่างมากในอัลบั้มชุดนี้เป็นเพลง "เอาไปเลย" ซึ่งต่อมาเพลงนี้ ได้กลายเป็นเพลงสัญลักษณ์ประจำวงไมโคร
ปี พ.ศ. 2532 ได้ออกอัลบั้มชุดที่ 3 "เต็มถัง" มีเพลงดังอย่าง "ส้มหล่น" "ดับเครื่องชน" "มันก็ยังงงงง" "รุนแรงเหลือเกิน" "คนไม่มีสิทธิ์" "เรามันก็คน" และ "เติมน้ำมัน"
ในปี พ.ศ. 2533 วงไมโครได้แสดงคอนเสิร์ตต้อนรับนักกีฬาซีเกมส์ ในพิธีเปิดการแข่งขันกีฬาซีเกมส์ และยังเป็นตัวแทนวงร็อคในประเทศไทย ได้ไปแสดงในงานเทศกาลร็อคนานาชาติ International Rock Music Festival 1990 ที่โอกินาวา ประเทศญี่ปุ่น
นับตั้งแต่ปี พ.ศ. 2529 - พ.ศ. 2533 เป็นยุคทองหรือปีที่วงไมโครประสบความสำเร็จในยอดขายอัลบั้ม กับเพลงดังมายมายหลายเพลง และทางวงเองก็มีมีทัวร์คอนเสิร์ตทั่วประเทศเช่นเดียวกัน
ในปี พ.ศ. 2534 อำพล ลำพูน แยกตัวไปเป็นนักร้องเดี่ยว ไกรภพ จันทร์ดี จึงรับหน้าที่ร้องนำแทน และออกอัลบั้มชุดที่ 4 "เอี่ยมอ่องอรทัย" มีเพลงดังอย่าง "เลือดเย็น" และ "รักซะให้เข็ด"
ปี พ.ศ. 2538 ได้ออกอัลบั้มชุดที่ 5 "สุริยคราส" มีเพลงดังอย่าง "สุริยคราส" และ "ตายเปล่า"
ปี พ.ศ. 2540 ได้ออกอัลบั้มชุดที่ 6 "ทางไกล" มีเพลงดังอย่าง "ทางไกล" และในปี พ.ศ. 2541 ทางวงไมโครได้ยุบวงประมาณ 5 ปี นั่นเอง
ปลายปี พ.ศ. 2546 สมาชิกวงไมโครทั้งหมดรวมตัวกันอีกครั้ง โดยแสดงคอนเสิร์ต ไมโคร ตำนานร็อคมือขวา ที่อิมแพ็ค อารีน่า เมืองทองธานี เมื่อวันที่ 12-14 ธันวาคม พ.ศ. 2546 พร้อมกับออกหนังสือ "Micro in a day" รวบรวมภาพ ประวัติ เส้นทางชีวิตของวง และสมาชิกแต่ละท่าน ซึ่งจัดทำโดยนิตยสารอะเดย์ อีกด้วย
พ.ศ. 2553 จีเอ็มเอ็ม แกรมมี่ ได้จัดและจำหน่ายบัตรแสดงคอนเสิร์ต "25 ปี ไมโคร ร็อค เล็ก เล็ก รีเทิร์น" ("25 Years's Micro Rock Lek Lek Return") at Impact Arena โดยจัดแสดงในวันที่ 30-31 มกราคม 2553
วันที่ 30-31 มกราคม พ.ศ. 2553 วงไมโครกลับมาแสดงคอนเสิร์ตอีกครั้ง เนื่องในโอกาสครบรอบ 25 ปีของวง "25 ปี ไมโคร Rock เล็ก เล็ก Returns" ที่อิมแพ็ค อารีน่า เมืองทองธานี
สมาชิก 4 คน คือ อำพล ลำพูน, มานะ ประเสริฐวงศ์, อดินันท์ - อดิสัย นกเทศ เกิดที่อำเภอแกลง จังหวัดระยอง
ไกรภพ จันทร์ดี และ สันธาน เลาหวัฒนวิทย์ เป็นชาวกรุงเทพมหานคร
วงไมโครมีผลงานเพลงทั้งหมด 6 อัลบั้ม
ร็อก เล็ก เล็ก (พ.ศ. 2529).
รายการ 7 สีคอนเสิร์ต ทางช่อง 7 สี เมื่อวันเสาร์ที่ 7 กุมภาพันธ์ 2530
รายการโลกดนตรี ทาง ททบ.5 เมื่อวันอาทิตย์ที่ 1 มีนาคม 2530
หมื่นฟาเรนไฮต์ (พ.ศ. 2531).
โลกดนตรี ทาง ททบ.5 เป็นคอนเสิร์ตเปิดอัลบั้ม เมื่อ วันอาทิตย์ที่ 31 มกราคม พ.ศ. 2531
7 สีคอนเสิร์ต ทางช่อง 7 สี เมื่อ 27 กุมภาพันธ์ พ.ศ. 2531
คอนเสิร์ต เอาไมโครไปเลย ณ ศูนย์เยาวชนไทย-ญี่ปุ่น (ดินแดง) 16 เมษายน พ.ศ. 2531
เต็มถัง (พ.ศ. 2532).
คอนเสิร์ตเปิดอัลบั้ม ใน รายการโลกดนตรี ทางช่อง 5 โดยมีเสกสรรค์ ภู่ประดิษฐ์ เป็นพิธีกร เมื่อวันอาทิตย์ที่ 3 กันยายน พ.ศ. 2532 และครั้งที่สอง วันอาทิตย์ที่ 17 ธันวาคม พ.ศ. 2532
คอนเสิร์ต เติมสีเขียว ลานลอยฟ้า เซ็นทรัลพลาซา ลาดพร้าว 14 ตุลาคม พ.ศ. 2532 แต่เล่นไปได้เพียง 3 เพลงกว่าๆเท่านั้น ก็เกิดเหตุการณ์วัยรุ่นตีกันทำให้ต้องเปลี่ยนเป็นคอนเสิร์ต เติมสีเขียวหวาน ใน วันที่ 18 ตุลาคม พ.ศ .2532
คอนเสิร์ต เติมสีเขียวหวาน (เฉพาะผู้หญิงในชุดเขียวเท่านั้น) 18 ตุลาคม พ.ศ. 2532 เล่นไปได้เพลงกว่าๆเท่านั้น ฝนตกทำให้ลำบากต่อการแสดง
คอนเสิร์ตมือขวาสามัคคี ชุด รวมพลัง 10 กุมภาพันธ์ พ.ศ. 2533 ณ สนามศูนย์เยาวชนไทย - ญี่ปุ่น ดินแดง เป็นศิลปินสุดท้ายก่อนที่จะ ร้องเพลง มือขวาสามัคคี
7 สีคอนเสิร์ต ทางช่อง 7 สี เมื่อ วันเสาร์ที่ 23 กันยายน 2532
"โดยทำออกมา 2 ชุดด้วยกัน เป็นรวมเพลงร็อกและรวมเพลงรัก ของไมโคร และ อำพล ลำพูน"
การนำกลับมาทำใหม่.
ปลายปี พ.ศ. 2546 จีเอ็มเอ็ม แกรมมี่ ได้รวมค่ายทั้ง 4 ค่าย ได้แก่ มอร์ มิวสิค, อัพจี, แมดแคทซ์, จีนี่เรคคอร์ดส มาทำอัลบั้มพิเศษ ลิทเทิล ร็อก โปรเจกต์ โดยรวม 7 วงดนตรีร็อครุ่นใหม่ ได้แก่ แคลช, กะลา, เอบีนอร์มัล, ไอ-แซ็ค, อุลตร้า ช้วดส์, ซีล และพาราด็อกซ์ มาปลุกกระแสตำนานเพลงร็อคมือขวา โดยนำ 25 บทเพลงฮิตของวงไมโครมาเรียบเรียงและร้องใหม่ ในสไตล์ของแต่ละวง
รัฐมนตรีว่าการกระทรวงกลาโหมของไทย
รายนามสมุหพระกลาโหม รายนามเสนาบดีกระทรวงกลาโหม รัฐมนตรีว่าการกระทรวงกลาโหมของไทย
อดีตรัฐมนตรีว่าการกระทรวงกลาโหมที่ยังมีชีวิตอยู่.
ยังมีชีวิต ปัจจุบัน 14 คน ได้แก่
ท่าอากาศยานตรัง
ท่าอากาศยานนานาชาติตรัง ตั้งอยู่ที่ ถนนตรัง-ปะเหลียน ตำบลโคกหล่อ อำเภอเมืองตรัง จังหวัดตรัง ห่างจากตัวเมืองไปทางใต้ประมาณ 7 กิโลเมตร เป็นท่าอากาศยานในสังกัดกรมท่าอากาศยาน กระทรวงคมนาคม และได้ประกาศเป็นท่าอากาศยานศุลกากรเมื่อวันที่ 5 มีนาคม พ.ศ. 2542 อาคารผู้โดยสารปัจจุบันเป็นอาคาร 2 ชั้นมีพื้นที่ใช้สอย 3,000 ตารางเมตร สามารถรองรับผู้โดยสารได้ 300 คนต่อชั่วโมง และมีสายการบินให้บริการอยู่ 3 สายการบิน คือ นกแอร์ ไทยแอร์เอเชีย และ ไทยไลอ้อนแอร์
ท่าอากาศยานตรังก่อตั้งขึ้นในช่วงสงครามโลกครั้งที่ 2 บนที่ดินของกองทัพอากาศและที่ของราชพัสดุ ซึ่งเดิมหน่วยราชการได้สงวนบริเวณที่เป็นท่าอากาศยานไว้สำหรับทำการปศุสัตว์โดยมีชื่อว่า “ทุ่งนางหวัง” ในช่วงสงครามโลกครั้งที่ 2 กองทัพญี่ปุ่นได้ปรับปรุงทุ่งหญ้าดังกล่าวให้เป็นทางวิ่งสำหรับการขึ้น-ลงชั่วคราวของอากาศยาน เพื่อการดำเนินภารกิจของกองทัพญี่ปุ่น ต่อมาเมื่อสงครามสิ้นสุดลงกองทัพอากาศได้ใช้พื้นที่ดังกล่าวเป็นที่ขึ้น-ลง ของอากาศยานทางทหาร โดยมีชื่อเรียกว่า “สนามบินทุ่งนางหวัง” ซึ่งได้มีการปรับปรุงเรื่อยมาจนกลายเป็นสนามบินพาณิชย์ประจำจังหวัดตรัง
ปี พ.ศ. 2497 กระทรวงคมนาคม ได้มีประกาศที่ 2/2497 ลงวันที่ 13 ธันวาคม พ.ศ. 2497 ให้สนามบินดังกล่าวเป็นสนามบินอนุญาต
ปี พ.ศ. 2498 กรมการบินพาณิชย์ ได้ดำเนินการบูรณะท่าอากาศยาน เพื่อให้อากาศยานของเดินอากาศไทยทำการบินรับส่งผู้โดยสาร สินค้า ไปรษณีย์ เส้นทาง ตรัง-กรุงเทพมหานคร และจังหวัดใกล้เคียง โดยทำการปรับปรุงทางวิ่งให้เป็นพื้นผิวลาดยาง มีความยาว 1,175 เมตร ความกว้าง 30 เมตร และปรับทางวิ่งเผื่อขนาด 30 x 60 เมตร ทั้งสองด้านซึ่งเป็นลูกรังอัดแน่น พร้อมกับก่อสร้างอาคารสถานีการบิน ซึ่งเป็นเรือนไม้ 2 ชั้น ประกอบด้วยที่ทำการท่าอากาศยาน ที่ทำการบริษัท เดินอากาศไทย จำกัด หอควบคุมจราจรทางอากาศและสถานีสื่อสารการบินรวมอยู่ในแห่งเดียวกัน โดยเดินอากาศไทยใช้อากาศยานแบบดักลาส ดีซี-3 ให้บริการผู้โดยสารแต่เปิดบริการได้ไม่นาน ก็จำเป็นต้องหยุดให้ดำเนินการไป แต่ยังคงมีอากาศยานของทางการทหารทำการบินขึ้น - ลงตลอดเวลา
ปี พ.ศ. 2507 กรมการบินพาณิชย์ (สำนักงานการบินพลเรือน) ได้ดำเนินการบูรณะซ่อมแซมทางวิ่งเพื่อให้เดินอากาศไทยสามารถเปิดให้บริการผู้โดยสารได้อีกครั้ง โดยใช้เครื่องบินแบบ แอฟโร่ 748 อย่างไรก็ตาม เนื่องจากทางวิ่งที่ใช้งานได้จริงมีขนาดน้อยกว่ามาตรฐานที่กำหนด กล่าวคือ กว้าง 20 เมตร ยาว 800 เมตร เท่านั้น ทำให้เกิดปัญหาด้านความปลอดภัยขึ้น ดังนั้นเดินอากาศไทยจึงต้องหยุดดำเนินการอีกครั้ง อย่างไรก็ตามอากาศยานของทางการทหารยังคงทำการบินขึ้น - ลง ตลอดเวลาเช่นเดิม
ปี พ.ศ. 2537 ได้มีการปรับปรุงท่าอากาศยานตรังอีกครั้ง เพื่อรองรับปริมาณการขนส่งทางอากาศ และจำนวนผู้โดยสารที่เพิ่มขึ้น ซึ่งประกอบด้วย
ปี พ.ศ. 2541 ได้ย้ายที่ทำการท่าอากาศยานมาที่อาคารที่พักผู้โดยสารใหม่และได้ประกาศเป็นท่าอากาศยานศุลกากร เมื่อวันที่ 5 มีนาคม พ.ศ. 2542
อาคารผู้โดยสารปัจจุบันเป็นอาคาร 2 ชั้นมีพื้นที่ใช้สอย 3,000 ตารางเมตร สามารถรองรับผู้โดยสารได้ 300 คนต่อชั่วโมง มีช่องทางขึ้นเครื่องบิน 2 ช่องทาง
ลานจอดเครื่องบินมีพื้นที่ 7,800 ตารางเมตร ซึ่งสามารถรองรับอากาศยานขนาดกลางได้ 2 ลำในเวลาเดียวกัน และจะมีการขยายลานจอดเครื่องบินให้สามารถรองรับได้ 10 ลำพร้อมกัน โดยใช้งบประมาณปี 2563
ท่าอากาศยานตรังมีทางวิ่ง 1 เส้น ความยาว 2,100 เมตร และกว้าง 45 เมตร โดยมีโครงการที่จะขยายความยาวทางวิ่งเป็น 2,990 เมตรในงบประมาณปี 2564-2567 และซื้อที่ดิน 600 ไร่ เพื่อขยายแขตรันเวย์ไปทางตะวันตก ข้ามเส้นทางรถไฟ บรรจุในแผนงบประมาณ 2565
สำหรับอาคารผู้โดยสารหลังใหม่ตามแผน มีพื้นที่ใช้สอยกว่า 30,000 ตารางเมตร ออกแบบโดยใช้ศิลปะไทยพื้นเมืองประยุกต์ ผสมผสานศิลปะแบบมลายูและจีน โดยเน้นความเป็นเอกลักษณ์ของภาคใต้ นำมาผสมผสานกับความทันสมัย และรักษาสิ่งแวดล้อม เช่น หลังคาเป็นแบบมัสยิดตะโละมาเนาะ (จ.นราธิวาส) ซึ่งเป็นศาสนสถานเก่าแก่ในศาสนาอิสลาม นอกจากนี้ยังมีการนำลวดลายของหนังตะลุงและมโนราห์ ศิลปะการแสดงประจำท้องถิ่นของภาคใต้ มาตกแต่งส่วนต่าง ๆ ภายในอาคาร รวมทั้งบริเวณโดยรอบอาคารจะจัดเป็นพื้นที่สีเขียว ปลูกต้นไม้ เพื่อสร้างความร่มรื่น และให้ความร่มเงาด้วย ซึ่งคาดว่าจะก่อสร้างแล้วเสร็จและเปิดให้บริการได้ประมาณปี 2565 โดยจะเพิ่มความสามารถในการรองรับผู้โดยสารจากเดิม 1.7 ล้านคนต่อปี เพิ่มขึ้นเป็น 3.4 ล้านคนต่อปี
ท่าอากาศยานตรังตั้งอยู่ริมถนนตรัง-ปะเหลียน (ทางหลวงชนบทตรังสาย ตง.3005) ตำบลโคกหล่อ อำเภอเมืองตรัง จังหวัดตรัง ห่างจากตัวเมืองไปทางใต้ประมาณ 7 กิโลเมตร มีที่จอดรถยนต์ความจุประมาณ 185 คัน
สนามบินพาณิชย์
ท่าอากาศยานสากลกรุงเทพแห่งใหม่
สครับบ์
สครับบ์  เป็นศิลปินคู่หูดูโอสัญชาติไทย อันประกอบด้วย บอล - ต่อพงศ์ จันทบุบผา และ เมื่อย - ธวัชพนธ์ วงศ์บุญศิริ
สครับบ์เกิดจากการรวมตัวของนักศึกษามหาวิทยาลัยศิลปากร อันประกอบไปด้วย บอล - ต่อพงศ์ จันทบุบผา เป็นคนนครปฐม ผูกพันกับดนตรีและรั้วศิลปากรมาตั้งแต่เด็ก เพราะบ้านอยู่ใกล้ศิลปากร และเมื่อย - ธวัชพนธ์ วงศ์บุญศิริ เป็นคนกรุงเทพ ใฝ่ฝันอยากเล่นดนตรี แต่พ่อห้าม ด้วยความดันทุรัง พ่อยอมรับในสิ่งที่เมื่อยรัก ตอนเมื่อยอยู่ปี 1 ได้เติมความฝันด้วยการเข้าชมรมดนตรีสากลและเจอบอล เป็นประธานชมรมปี 4 เมื่อยยังแต่งเพลงและเล่นกีตาร์ได้ และทำให้บอลจึงชวนเมื่อยเล่นดนตรีกัน
หลังจากบอลเรียนจบได้กลับมาช่วยเมื่อยในเส้นทางดนตรี หลังเมื่อยเรียนจบได้หาประสบการณ์ดนตรี และบอลเคยตั้งวงและออกกำลังอัลบั้มแต่เพื่อนร่วมวงตัดสินใจเปลี่ยนเลยทำให้ต้องหาสมาชิกใหม่มาขับเคลื่อนความฝันต่อ บอลชวนเมื่อยมาร่วมวง "Eye" ทั้งคู่เจอโปรดิวเซอร์ ฟั่น-โกมล บุญเพียรผล และออกอัลบั้มโปรเจกต์ "Intro 2000" กับสังกัด จีนี่เรคอร์ดส ในเครือ แกรมมี่ ในปี พ.ศ. 2542 มีเพลงที่เป็นที่รู้จัก "วันนี้ดีจัง" โดยบอลเป็นคนร้องนำ โดยเป็นเพลงที่ประสบความสำเร็จสุดในอัลบั้มดังกล่าว ซึ่งอัลบั้มโปรเจกต์นั้นมี พลพล พลกองเส็ง, แซตเทอร์เดย์เซย์โกะ, พาราด็อกซ์, วีนัส ยกเว้นแค่วง Eye เพราะติดขัดในการนำเสนอเดโมทางค่ายไม่ผ่าน
ปี พ.ศ. 2543 ทั้งคู่ตัดสินใจเดินตามเส้นทางที่ชอบโดยการออกอัลบั้มใต้ดินร่วมกับวงซาวนด์อเบาท์ในนาม "scrubb &amp; soundabout" ที่มาของชื่อสครับบ์ ได้มาจากครีมกวนอิมสครับบ์ เมื่อยตั้งใจที่จะใช้ชื่อสครับบ์ พอลงทะเบียนอัปโหลดเพลงเพื่อเผยแพร่ใน www.mp3.com แล้วชื่อซ้ำ จึงจำเป็นต้องเติม b เพิ่ม ทำให้ชื่อดูมีเอกลักษณ์ขึ้นมา ส่วนอัลบั้มเป็นเทปแยกหน้าเอหน้าบี หน้าเอจะเป็นของสครับบ์ ส่วนหน้าบีเป็นของซาวนด์อเบาท์ แล้วเผยแพร่เพลงตามเว็ปไซต์ดนตรีต่าง ๆ และทั้งคู่ได้ฝากอัลบั้มให้กับร้านเทปชั้นนำจำนวนมาก อีกทั้งทั้งคู่ได้ตัดสินใจเผยแพร่ผลงานให้กับ VFM (ปัจจุบันคือ Cat Radio) แล้วปล่อยเพลง ชูบีดูบีดั้บ จนติดอันดับที่ 12 ในชาร์ต
หลังจากออกอัลบั้มใต้ดินเสร็จ ทั้งคู่แยกย้ายไปทำงาน หลังจากนั้นตลาดเพลงอินดี้กลับมาบูมอีกครั้งหนึ่ง ปี พ.ศ. 2545 นิตรสารอะเดย์นิตรสารขวัญใจวัยรุ่น มีโปรเจกต์อัลบั้มในนาม "อะเดย์เรดคอร์ด" โดยทั้งคู่ส่งเดโม่เพลง "โรงเรียน (โรงเลียน)" และออกอัลบั้มในโปรเจกต์นั้นด้วย เมื่อยได้ไปเทศกาลดนตรีแฟตเฟลติวัลและประทับใจมาก และเป็นแรงผลักดันให้กับวงสครับบ์ได้ไปแสดงแฟตเฟสติวัลครั้งที่ 2 แฟนเพลงให้ความสนใจอย่างคับคั่ง หลังจากนั้นทั้งคู่ก็ได้เพิ่มเพลง "ทุกอย่าง" แล้วขายที่งาน live in a day จนกระทั่งค่ายแบล็กชีพ ในเครือของโซนี่ มิวสิคสนใจผลงานของสครับบ์ เพราะต้องการวงที่ทำเพลงเอง ทำให้เมื่อยเดินทางเส้นทางดนตรี หลังจากความตั้งใจที่จะทำงานที่ภูเก็ต ฟั่นได้มาเป็นโปรดิวเซอร์ของสครับบ์ แล้วทั้งคู่ก็ได้ออกซิงเกิ้ลแรกของวง "ทุกอย่าง" ในอัลบั้ม "แบล็กชีพโปรเจกต์" จนติดชาร์ตอันดับ 1 ของแฟต เรดิโอ 2 สัปดาห์ซ้อน
ปีถัดมา พ.ศ. 2546 สครับบ์ออกอัลบั้มชุดที่ 1 "sssss.!" มีเพลงฮิตอย่าง "เธอ", "ทุกอย่าง", "กลัว", "Art Bar", "เก็บมันเอาไว้", และนำเพลง "โรงเรียน (โรงเลียน)" และ "ชูบีดูบีดั๊บ" เพลงใต้ดินรวมอยู่ในอัลบั้มดังกล่าวด้วย อีกทั้งอัลบั้มนี้ยังเปลี่ยนปกอัลบั้มบ่อยด้วย และประสบความสำเร็จอย่างมาก จนได้รับรางวัลศิลปินหน้าใหม่ยอดเยี่ยม Fat Award ครั้งที่ 2 และรางวัลอินดี้ยอดเยี่ยม Hamburger Award 2003
2 ปีถัดมา พ.ศ. 2548 สครับบ์ออกอัลบั้มชุดที่ 2 "club" เพลงฮิตอย่าง "เพลง", "เวลา", "ใกล้", "คู่กัน", "See Scape" และเพลงพิเศษ "รักกันหนอ" ซึ่งเป็นเพลงเก่าจากวง ดิอิมพอสซิเบิ้ล อีกทั้งเพลง "คู่กัน" เป็นเพลงประกอบภาพยนตร์ "ก็เคยสัญญา"
ปี พ.ศ. 2549 สครับบ์ออกซิงเกิ้ล "กอดหมอน" และนำเพลงเก่าจากวงพอส มาขับร้องในอัลบั้ม "Dedicated To Pause"
หนึ่งปีถัดมา ปี พ.ศ. 2550 สครับบ์ออกอัลบั้มอีพีชุดที่ 3 "Mood" มีเพลงฮิตอย่าง "เข้ากันดี", "ย้อนเวลา", "เก็บไว้กับเธอ" อัลบั้มนี้มีจำนวน 5 เพลง และเพลง "Inchan Tree" (ต้นอินจัน) ได้ชื่อจากรีสอร์ทแห่งหนึ่งในจังหวัดกาญจนบุรี นอกจากนี้ได้ออกซิงเกิ้ล "ยังอยากรู้" ร้องโดยบอล และเอิ้น พียะระดา และ "นอกหน้าต่าง" ร้องโดยเมื่อยและ Funky Wah Wah ซึ่งเป็นแนวเพลงอิเล็กทรอนิกส์ในอัลบั้มโปรเจกต์แฟตโครต 2 และอัลบั้มรวมฮิต scrubb box set ประกอบด้วยเพลงจากอัลบั้ม "sssss..!" "Club" เพลงพิเศษ และมิวสิควิดิโอเพลงอื่น ๆ
พ.ศ. 2551 ออกอัลบั้มชุดที่ 4 "ชุดเล็ก" อัลบั้มพิเศษที่เอาเพลงดังของวง เฉลียง "เธอหมุนรอบฉัน ฉันหมุนรอบเธอ" มาขับร้องใหม่และประสบความสำเร็จอย่างมาก รวมทั้งมีเพลงใหม่ 2 เพลงอย่าง "เพลงของเรา", "ให้เธอ" และนำพลงดังของสครับบ์มาเรียบเรียงในสไตล์สบาย ๆ อัลบั้มชุดนี้ประสบความสำเร็จ จนได้รางวัลศิลปินคู่แห่งปี Seed Award 2008
ปีถัดมา สครับบ์ได้ออกซิงเกิ้ล "สุหครับ" ร่วมกับ สุหฤท สยามวาลา ในแนวเพลงอิเล็กทรอนิกส์ และ scrubb your voice เป็นอัลบั้มรวมฮิตของสครับบ์ในรูปแบบของคาราโอเกะ
และพวกเขาก็ได้ออกอัลบั้มชุดที่ 5 "Kid" มีเพลงฮิตอย่าง "คำตอบ", "คนนี้", "รอยต่อ", "คิด", "พร้อม" ทั้งคู่ได้รางวัลนักร้องดูโอหรือกลุ่มยอดเยี่ยมและอัลบั้มยอดเยี่ยมจากงานประกาศรางวัล Fat Radio 2010 นอกจากนี้ได้ออกซิงเกิ้ล "สุดสัปดาห์" และ "รักที่ผ่านพ้นไป" เพลงเก่าของกรู๊ฟไรเดอร์ส มาเรียบเรียงในสไตล์บอสซ่า ในอัลบั้ม "Bossa In Love"
ถนนลาดยาง
ถนนลาดยาง  เป็นถนนที่สร้างขึ้นมาจากยางมะตอยชนิดแอสฟัลต์คอนกรีต
พื้นผิวลาดยางนิยมใช้ในถนนทั่วไปรวมถึงลานที่จอดรถและสนามบินเนื่องจาก ค่าก่อสร้างที่ถูกกว่าถนนคอนกรีตหลายเท่าตัว ในขณะเดียวกันอายุการใช้งานก็น้อยกว่าเช่นกัน โดยเมื่อใช้ไประยะหนึ่งจำเป็นต้องมีการปรับปรุงผิวหน้าถนน โดยทำการเทยางมะตอยเพิ่มเพื่อให้ผิวหน้าถนนได้ระดับ ในขณะเดียวกันถนนคอนกรีตหลายแห่งได้มีการปรับปรุงผิวถนน โดยการเปลี่ยนเป็นถนนลาดยางแทนที่เนื่องจาก ค่าใช้จ่ายในการปรับปรุงน้อยกว่า
ลักษณะของถนนลาดยางแตกต่างกับถนนคอนกรีต จะมีสีเข้มเนื่องจากสีของยางมะตอย และบริเวณตลอดความยาวถนน จะไม่มีรอยต่อระหว่างช่วงซึ่งถนนคอนกรีตใช้ในการรับการขยายและหดตัวของผิวหน้า
วิธีการทำถนนลาดยางสมัยก่อน.
ในการทำถนนลาดยางสมัยก่อนนั้นจะทำโดยการเอายางมะตอยไปเคี่ยวจนเหลวจากนันก็นำไปเทราด ในถนนที่อัดแน่นด้วยหินกรวดจากนั้น ก็นำหินกรวดที่มีขนาดเล็ก มาเททับอีกรอบแล้วทำการบดทับให้แน่นอีกครั้ง
วิชา การพิศิษฎ์
วิชา การพิศิษฎ์ เป็นบุคคลที่ควรแก่การยกย่อง ควรแก่ผู้เป็นครูและบุคคลทั่วไปประพฤติตนตามแบบอย่าง ตลอดชีวิตการเป็นครู ของท่านล้วนทำสิ่งที่เป็นประโยชน์อย่างกว้างขวางแก่จังหวัดสุราษฎร์ธานีและแก่ประเทศชาติ
วิชา การพิศิษฎ์ เกิดเมื่อวันที่ 22 เมษายน พ.ศ. 2443 ในบ้านหมู่ที่ 1 ตำบลตลาด อำเภอบ้านดอน จังหวัดสุราษฎร์ธานี เป็นบุตรนายน้อย และนางแจ่ม ถาวรสุข บิดาเสียชีวิตด้วยโรคอหิวาตกโรคตั้งแต่มีอายุได้ 15 วัน จึงเป็นหน้าที่ของแม่คือนางแจ่มเลี้ยงดูมาโดยตลอด
สมัยที่เป็นเด็กชายวิชาได้รับการอบรมให้เข้าวัด โดยมากจะไปวัดกับยาย ซึ่งไปทำบุญที่วัด เป็นประจำทุกวันพระแปดค่ำ และสิบห้าค่ำ ทำให้นายวิชาใกล้ชิดกับพระพุทธศาสนามาตั้งแต่เด็ก และพื้นฐานดังกล่าวได้กลายเป็นสิ่งสำคัญต่อการดำรงชีวิตในเวลาต่อมา
เมื่ออายุได้ 7-8 ขวบ ก็ได้เรียนหนังสือตามแบบโบราณ คือ นโม ก ข กับแม่ ต่อจากนั้นอีกประมาณ 1 ปี แม่ก็นำไปฝากให้เรียนหนังสือที่โรงเรียนศรีสุพรรณดิฐวัดพระโยคเรียนที่โรงเรียนนี้จนจบชั้นประโยค ประถม จึงย้ายไปเรียนที่โรงเรียน ตัวอย่างมณฑลชุมพร ซึ่งตั้งอยู่ที่วัดธรรมบูชา เรียนอยู่ที่นี้จนจบชั้นของโรงเรียนคือสอบไล่ได้ชั้น ประโยคครูมูล และได้ชั้นมัธยมปีที่ 6 ได้ออกมารับราชการเป็นครูประจำมณฑลสุราษฎร์ฯ
หลังจากนั้นต่อมาได้ลาออกจากหน้าที่ครู ไปศึกษาต่อที่กรุงเทพฯ เป็นนักเรียนในบำรุงของกระทรวงศึกษาธิการ ตอนแรกได้เข้าเรียนชั้นประโยคครูประถมปีที่ 1 ณ โรงเรียน ฝึกหัดครูประถมวัดบวรนิเวศน์วิหาร เรียนอยู่จนเกือบจะจบเทอมต้น ก็ทราบว่าผู้ที่สอบไล่ชั้นมัธยมปีที่ 6 มีสิทธิ์ที่จะเรียนชั้นประโยค ครูมัธยม จึงได้ร้องเรียนต่อกระทรวง และได้รับอนุญาตให้ย้ายไป เรียนชั้นมัธยมปีที่ 7 ณ โรงเรียนสวนกุหลาบ เรียนอยู่ที่นี้จนถึง ปีพ.ศ. 2464 ก็สอบไล่ชั้นมัธยมปีที่ 8 ได้ และได้ออกมาเป็นครูที่โรงเรียนฝึกหัดครูวัดบวรนิเวศน์ ไม่ได้รับเงินเดือน ได้แต่เบี้ยเลี้ยงนักเรียน ฝึกหัดครูเดือนละ 15 บาท
ครั้นถึงเดือนมิถุนายน พ.ศ. 2464 จึงได้รับบรรจุในอัตราเงินเดือนเดือนละ 80 บาทเต็มตามประกาศนียบัตรประโยคครูมัธยม ในปีเดียวกันได้ย้ายไปเป็นครูประจำมณฑล สุราษฎร์ธานี ปี พ.ศ. 2467 ดำรงตำแหน่งครูใหญ่ประจำจังหวัด หลังสวน ปี พ.ศ. 2475 ย้ายไปเป็น ครูประจำจังหวัดนครศรีธรรมราช "มหาวชิราวุธ" ปี พ.ศ. 2476 ย้ายกลับมาเป็นครูที่โรงเรียนประจำจังหวัดสุราษฎร์ธานี ในปี พ.ศ. 2480 ได้รับแต่งตั้งเป็นครูใหญ่โรงเรียนประจำจังหวัดสุราษฎร์ธานี และในปี พ.ศ. 2499 ได้ดำรง ตำแหน่งเป็นอาจารย์ใหญ่โรงเรียนประจำจังหวัดสุราษฎร์ธานี
วิชา การพิศิษฎ์ ได้รับพระราชทานบรรดาศักดิ์เป็น ขุนวิชาการพิศิษฎ์ เมื่อวันที่ 9 พฤศจิกายน พ.ศ. 2472 แต่ได้กราบถวายบังคมลาออกจากบรรดาศักดิ์เมื่อ วันที่ 4 เมษายน พ.ศ. 2485 หลังจากออกจากราชก่อนเกษียณอายุ ในวันที่ 1 มกราคม พ.ศ. 2500 แล้วได้เข้าทำงานเป็นผู้จัดการธนาคารมณฑล สาขาสุราษฎร์ธานีอยู่ระยะหนึ่ง แต่ด้วยใจรักความเป็นครูได้สละเวลาไปช่วยสอนวิชาภาษาอังกฤษแก่นักเรียนโรงเรียนมานิตานุเคราะห์ ของอาจารย์มานิดา การพิศิษฎ์ ซึ่งเป็นน้องสาวตลอดมาจนสอนไม่ไหวจึงหยุดสอน พักผ่อนในบั้นปลายของชีวิตอย่างเงียบ ๆ ที่บ้าน
ระหว่างที่เป็นครูนายวิชาได้ชื่อว่าเป็นผู้ที่ทำประโยชนให้แก่ท้องถิ่นด้านการศึกษาอย่างสูงส่ง การฝึกอบรมนักเรียนของท่าน คำนึงการ ปลูกฝังสิ่งสำคัญ 3 ประการ คือ ความเก่งทางวิชาการ การกีฬา และความประพฤติ ตลอดเวลาเกือบ 30 ปี ในชีวิตความเป็นครูได้สร้างสรรค์บุคคลดีให้ แก่ชาติบ้านเมืองอย่างมากมาย ในด้านการ สอนท่านได้สอนภาษาอังกฤษมาตลอด เป็นครูที่ตั้งใจสอนอย่างมากจะจ้ำจี้จ้ำไชในการพูด การเขียน การฟัง ให้แก่นักเรียนอย่างจริงจัง ในส่วนของ การประพฤติ ปฏิบัติตน ท่านเป็นตัวอย่างที่ดีงามแก่ศิษย์ เพื่อนครูอาจารย์ และบุคคลทั่วไปอยู่ตลอดเวลา ประหยัด มัธยัสถ์ โอบอ้อมอารี มีระเบียบวินัยในตนเอง ศึกษาหาความรู้อยู่เสมอเป็นลักษณะประจำตัวของท่าน ด้วยเหตุนี้คนทั่วไปมักพูดกันว่า "ท่านเป็นครูของคนทั้งเมือง เป็นที่เคารพรักของคนทั้งจังหวัด"
นายวิชา ป่วยด้วยโรคต่อมลูกหมากโต เข้ารับการรักษาพยาบาลในกรุงเทพ ฯ หลังการผ่าตัดแล้วมีโรคระบบทางเดินหายใจ แทรก ทำให้สุขภาพทรุดโทรมลงตามลำดับ และถึงแก่กรรมที่โรงพยาบาลราชวิถี เมื่อวันที่ 26 กุมภาพันธ์ พ.ศ. 2528
แมด แพ็ค อิท
แมด แพ็ค อิท  เป็นวงดนตรีร็อคจากอุดรดิตถ์ มีอัลบั้มเต็มออกมาสองชุด EP หนึ่งชุด มีเพลงอันเป็นที่รู้จัก "รักในสันดาน" , "แม้" "อยู่เพื่อตัวเอง" , "ไม่รู้ทำไม" ก่อนจะห่างหายจากวงการเพลงไป 10 ปี ล่าสุดได้อยู่ในค่ายเพลง The Townhouse Music
สมาชิกทั้งหมดเกิดที่อุตรดิตถ์ เบียร์ แบงค์ และ ดิม ซึ่งขณะนั้นทั้งหมดเรียนอยู่ที่สถาบันราชภัฎอุตรดิตถ์ และก่อตั้งวงกันมาก่อนตั้งแต่ปี 2542 โดยใช้ชื่อวงว่า Pack It จากนั้นก็มี บอย เข้ามาร่วมวง เนื่องจากทางวงประทับใจในลีลาการเล่นกีต้าร์ที่บอยแสดงในงานรับน้อง โดยตกลงให้บอยเป็นนักร้องนำด้วย แต่บอยก็รักการเล่นกีต้าร์มากกว่า จึงได้เสนอเพื่อนสนิทชื่อ บอล แทน แต่บอลก็ต้องผ่านด่านการคัดเลือกความสามารถ ไม่ว่าจะเป็นการร้องการลองแต่งเพลง จนในที่สุดทั้งหมดก็รวมกันเป็นวง พร้อมชื่อใหม่ว่า ”MAD PACK IT” ในปี 2543 แล้วก็ตระเวณเล่นตามงานในวิทยาลัย จนเกิดความคิดที่ว่าอยากมีเพลงของตัวเอง แล้ว บอล ก็ได้แต่งเพลงชุดแรกขึ้น นั่นก็คือเพลงคำถาม / ศพในกระดาษ พร้อมกับที่อยากจะพิสูจน์ฝีมือ จึงได้ตัดสินใจเก็บเสื้อผ้าและความฝันยัดใส่กระเป๋านั่งรถไฟมาที่อินดี้คาเฟ่โดยที่ไม่มีแม้แต่เดโม่ แต่ทางค่ายให้ลองนำเสนอผลงานโดยการใช้กีต้าร์เล่นสดโชว์ จากนั้น...ก็เกิดเป็นหนึ่งในศิลปินใน Interlude 2 ที่เป็นอัลบั้มรวมศิลปินของค่าย